****

ประกาศมหาวิทยาลัยธรรมศาสตร์

## เรื่อง ทุนสนับสนุนการวิจัยประเภททุนวิจัย

## เพื่อส่งเสริมศิลปวัฒนธรรมและภูมิปัญญาไทย (Thai Studies) (ฉบับที่ ๒) พ.ศ. ๒๕๖๔

**---------------------------------------------**

โดยที่เห็นเป็นการสมควรแก้ไขประกาศมหาวิทยาลัยธรรมศาสตร์ เรื่อง ทุนสนับสนุนการวิจัยประเภททุนวิจัยเพื่อส่งเสริมศิลปวัฒนธรรมและภูมิปัญญาไทย พ.ศ. ๒๕๖๔

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ ประกอบข้อ ๑๖ วรรคสอง ของข้อบังคับมหาวิทยาลัยธรรมศาสตร์ว่าด้วยการบริหารงานวิจัยและกองทุนวิจัย พ.ศ. ๒๕๖๑ อธิการบดีโดยความเห็นชอบของคณะกรรมการบริหารงานวิจัยและกองทุนวิจัย
ในคราวประชุมครั้งที่ ๒/๒๕๖๔ เมื่อวันที่ ๑๗ กันยายน ๒๕๖๔ จึงออกประกาศไว้ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง ทุนสนับสนุนการวิจัย
ประเภททุนวิจัยเพื่อส่งเสริมศิลปวัฒนธรรมและภูมิปัญญาไทย (Thai Studies) (ฉบับที่ ๒) พ.ศ. ๒๕๖๔”

**ข้อ ๒** ประกาศนี้ให้มีผลใช้บังคับนับถัดจากวันประกาศเป็นต้นไป

**ข้อ ๓** ให้ยกเลิกข้อความในข้อ ๘ ของประกาศทุนสนับสนุนการวิจัยประเภททุนวิจัยเพื่อส่งเสริมศิลปวัฒนธรรมและภูมิปัญญาไทย พ.ศ. ๒๕๖๔ และให้ใช้ความต่อไปนี้แทน

 **“**ข้อ ๘การขอรับทุนวิจัยมีขั้นตอนดังต่อไปนี้

(๑) ให้ผู้รับทุนเสนอข้อเสนอโครงการวิจัยต่อส่วนงานต้นสังกัด ตามระยะเวลาที่ส่วนงานกำหนด

(๒) ให้ส่วนงานโดยคณะกรรมการส่งเสริมงานวิจัย (ชื่อส่วนงาน) หรือคณะกรรมการประจำส่วนงานในกรณีที่ไม่มีคณะกรรมการส่งเสริมงานวิจัย (ชื่อส่วนงาน) ดำเนินการตรวจสอบความถูกต้องตามหลักวิชาการ และกลั่นกรองข้อเสนอโครงการวิจัย

(๓) เมื่อได้ดำเนินการตาม (๒) แล้ว ให้ส่วนงานจัดส่งข้อเสนอโครงการวิจัยที่ผ่านความเห็นชอบจากส่วนงาน ตามแบบเสนอขอรับทุนสนับสนุนการวิจัย พร้อมไฟล์อิเล็กทรอนิกส์ที่บันทึกข้อมูล ที่ได้จัดทำเป็นไฟล์ Word จำนวน ๑ ชุด มายังกองบริหารการวิจัยเพื่อนำเสนอคณะกรรมการพิจารณาจัดสรรทุน

การขอรับทุนตามวรรคหนึ่งคณะกรรมการจะไม่รับพิจารณาข้อเสนอโครงการวิจัยที่ส่งเอกสารประกอบการพิจารณาไม่ครบถ้วนตามกำหนด

เมื่อคณะกรรมการพิจารณาจัดสรรทุนแล้วให้ถือเป็นที่สุด”

**ข้อ ๔** ให้ยกเลิกข้อความในข้อ ๑๓ ของประกาศทุนสนับสนุนการวิจัยประเภททุนวิจัยเพื่อ
ส่งเสริมศิลปวัฒนธรรมและภูมิปัญญาไทย พ.ศ. ๒๕๖๔ และให้ใช้ความต่อไปนี้แทน

“ข้อ ๑๓ ทุนสนับสนุนการวิจัยให้แบ่งจ่ายเป็นรายงวด ตามหลักเกณฑ์ดังนี้

(๑) งวดที่หนึ่ง เป็นจำนวนร้อยละ ๕๐ ของเงินสนับสนุนการวิจัยที่ได้รับอนุมัติ จ่ายเมื่อผู้รับทุนได้รับอนุมัติข้อเสนอโครงการวิจัย และจัดทำสัญญารับทุนวิจัยกับมหาวิทยาลัยแล้ว

(๒) งวดที่สอง เป็นจำนวนร้อยละ ๕๐ ของเงินสนับสนุนการวิจัยที่ได้รับอนุมัติ จ่ายเมื่อผู้รับทุน
ส่งรายงานวิจัยฉบับสมบูรณ์และเอกสารหลักฐานตามข้อ ๑๖ แล้ว

**ข้อ ๕** ให้ยกเลิกข้อความในข้อ ๑๖ ของประกาศทุนสนับสนุนการวิจัยประเภททุนวิจัยเพื่อ
ส่งเสริมศิลปวัฒนธรรมและภูมิปัญญาไทย พ.ศ. ๒๕๖๔ และให้ใช้ความต่อไปนี้แทน

“ข้อ ๑๖ ผู้รับทุนต้องจัดส่งรายงานวิจัยฉบับสมบูรณ์และเอกสารหลักฐานต่อคณะกรรมการภายในเวลาที่กำหนดไว้ในสัญญา ดังต่อไปนี้

(๑) รายงานวิจัยฉบับสมบูรณ์ จำนวน ๑ เล่ม โดยต้องระบุท้ายหน้าปกรายงานการวิจัยว่า งานวิจัยนี้ได้รับทุนสนับสนุนจากกองทุนวิจัยมหาวิทยาลัยธรรมศาสตร์ ปีงบประมาณ........)

(๒) บทคัดย่อฉบับภาษาไทย หรือภาษาอังกฤษ จำนวน ๑ ชุด

(๓) บทความวิจัยและเอกสารการตอบรับให้ตีพิมพ์ในวารสารวิชาการ จำนวน ๑ ชุด ดังนี้

สาขาสังคมศาสตร์ และสาขามนุษยศาสตร์ ต้องมีผลงานที่ได้รับการตีพิมพ์เผยแพร่ในวารสารวิชาการระดับชาติที่ปรากฏอยู่ในฐานข้อมูล TCI กลุ่มที่ ๑ หรือวารสารวิชาการระดับนานาชาติที่ปรากฏในฐานข้อมูลสากล ได้แก่ ฐานข้อมูลการจัดอันดับวารสาร SJR หรือฐานข้อมูล ISI หรือฐานข้อมูล Scopus หรือผลงานวิชาการอื่น เช่น International book chapter หรือผลงานที่เป็นประโยชน์ และมีผลกระทบสูงต่อสังคมที่สามารถแสดงให้เห็นได้อย่างประจักษ์ จำนวน ๑ ชุด

สาขาวิทยาศาสตร์เทคโนโลยี และสาขาวิทยาศาสตร์สุขภาพ ต้องมีผลงานที่ได้รับการตีพิมพ์เผยแพร่ในวารสารวิชาการระดับชาติที่ปรากฏอยู่ในฐานข้อมูล TCI กลุ่มที่ ๑ หรือวารสารวิชาการระดับนานาชาติที่ปรากฏในฐานข้อมูลสากล ได้แก่ ฐานข้อมูลการจัดอันดับวารสาร SJR หรือฐานข้อมูล ISI หรือฐานข้อมูล Scopus จำนวน ๑ ชุด

(๔) ไฟล์อิเล็กทรอนิกส์ที่บันทึกข้อมูลตามข้อ (๑) (๒) และ (๓) ที่ได้จัดทำเป็นไฟล์ PDF จำนวน
๑ ชุด

ในกรณีที่ผู้รับทุนไม่สามารถส่งเอกสารตาม ข้อ (๑) (๒) (๓) และ (๔) ภายในเวลาที่กำหนดไว้ในสัญญาได้ ให้ผู้รับทุนชี้แจงเหตุผลความจำเป็นผ่านความเห็นชอบจากคณะกรรมการส่งเสริมงานวิจัย
(ชื่อส่วนงาน) หรือคณะกรรมการประจำส่วนงานแล้วแต่กรณี ก่อนครบกำหนดไม่น้อยกว่า ๓๐ วัน เพื่อขออนุมัติขยายระยะเวลาส่งรายงานฉบับสมบูรณ์และเอกสารหลักฐานได้ไม่เกินสองครั้ง ครั้งละไม่เกิน ๙๐ วัน

ประกาศ ณ วันที่ ตุลาคม พ.ศ. ๒๕๖๔

(รองศาสตราจารย์ เกศินี วิฑูรชาติ)

อธิการบดี